Klaus Kjær (DF), 2000-05-23:
Der er tale om et teknisk kompliceret lovforslag, hvis formål er at forbedre de vilkår, der gælder, når en virksomhed vælger at tilbyde medarbejderne aktier, tegningsret til aktier eller køberet til aktier som en del af deres aflønning.
Forslaget har til hensigt at styrke aktiekulturen i Danmark ved at tilskynde til udbredelse af aktier til medarbejderne, og forslaget tager udgangspunkt i navnlig at hjælpe de innovative virksomheder, som kan have problemer med at fastholde gode og kvalificerede medarbejdere her i landet, men lovforslaget er udformet på en sådan måde, at reglerne også kan benyttes af andre virksomheder. Det understreges, at hensigten med lovforslaget ikke er at lette beskatningen generelt, idet de grundlæggende principper om, at der er tale om en lønindtægt, som skal beskattes efter de normale regler, videreføres.
Således som reglerne er i dag, bliver en medarbejder, som modtager aktier, tegningsretter eller køberetter som led i aflønningen,
Skatten forfalder derfor til betaling på et tidspunkt, hvor løngodet ikke nødvendigvis er omsat til kontanter, hvilket kan give medarbejderen et likviditetsmæssigt problem i forbindelse med skattebetalingen.
Det foreslås derfor, at der indføres mulighed for, at selskabet kan vælge at betale medarbejderens skat af aktier, tegningsretter og køberetter i form af en afgift på 40 pct. af vederlaget.
Selskabet kan vælge mellem tre måder at indbetale afgiften på, nemlig kontant, ved aflevering af aktier eller ved deponering af aktier. Hvis afgiften betales kontant, går beløbet i statskassen, betales afgiften ved aflevering af aktier, tilfalder afgiften VækstFonden inden for en vis ramme, hvorefter ejendomsretten til aktierne overgår fuldt ud til VækstFonden, og hvis afgiften betales ved deponering af aktier, tilfalder afgiften ligeledes VækstFonden inden for den fastsatte ramme, hvor de økonomiske rettigheder over aktierne overgår til VækstFonden, f.eks. retten til at oppebære udbytte.
De deponerede aktier kan indgå i ombytninger, fusioner og spaltninger på lige fod med de øvrige aktier i selskabet, hvilket sikrer, at deponeringen ikke kommer til at virke som en hindring for virksomhedens
eventuelle omstruktureringer
Som nævnt er der tale om et teknisk set utrolig kompliceret forslag, som skal understøtte udbredelsen af aktier i erhvervslivet.
Det gøres ved, at man, som det foreslås, fjerner den barriere, der ligger i de nugældende regler, hvor denne aflønningsform belaster likviditeten hos medarbejderen.
Forslaget er bygget således op, at likviditeten ikke bliver belastet, hverken hos selskabet eller hos medarbejderen.
Forslaget er på kort og længere sigt
stort set provenuneutralt, dog med et lille nettoprovenutab på 4 mio. kr.
Provenutabet går især ud over de kommunale skatter og er i størrelsesordenen ca. 25 mio. kr., men på den anden side får VækstFonden tilført indtægter på 11 mio. kr., som der kan arbejdes videre med.
Umiddelbart ser forslaget meget fornuftigt ud, selv om der i udvalgsarbejdet, når forslaget bliver genfremsat i næste samling, formentlig skal udredes en række skattetekniske problemstillinger.
Dansk Folkepartis udgangspunkt er i hvert fald positivt.